[pic] | ЕВРОПЕЙСКА КОМИСИЯ |

Брюксел, 19.4.2011

COM(2011) 153 окончателен

2011/0069 (NLE)

Предложение за

РЕШЕНИЕ НА СЪВЕТА

от година

относно позицията, която ще заемат Европейският съюз и неговите държави-членки в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна, по отношение на приемането на препоръка относно изпълнението на плана за действие между ЕС и Йордания в рамките на Европейската политика за съседство

ОБЯСНИТЕЛЕН МЕМОРАНДУМ

Европейската общност и Йордания установиха договорни отношения за първи път през 1977 г. посредством подписването на Споразумение за сътрудничество. Споразумението за асоцииране от 1997 г. (влязло в сила през май 2002 г.) и планът за действие в рамките на Европейската политика за съседство (ЕПС), приет през 2005 г., допринесоха значително за развиването на двустранните отношения. Постепенно през годините Европейският съюз и Йордания изградиха силно и конструктивно партньорство, което предстои да навлезе в нова фаза.

В резултат на интереса, заявен от страна на Йордания за по-силно партньорство с Европейския съюз, в своите заключения относно „Укрепването на двустранните отношения на Европейския съюз с неговите средиземноморски партньори“, приети през декември 2008 г., ЕС приветства перспективите за засилване на отношенията и потвърди желанието си да работи активно с Йордания за постигането на съгласие по нов план за действие в рамките на ЕПС, който да отразява амбициозния характер на нашето партньорство.

В Съобщението до Парламента и Съвета относно изпълнението на Европейската политика за съседство, публикувано през април 2009 г., Комисията подчерта, че актуализирането на отношенията с всяка една държава, обхванати от ЕПС, ще институционализира и увеличи политическия обмен, ще засили участието на съответната държава в икономическата сфера на ЕС и ще доведе до значителна степен на интеграция в отделни области на политиката.

На осмото заседание на Съвета за асоцииране, състояло се на 16 ноември 2009 г., Европейският съюз и Йордания взеха решение да задълбочат своите отношения и да ги направят по-активни. По време на същата среща на Комисията бе възложено да разгледа съдържанието и обхвата за задълбочаване на отношенията между Йордания и ЕС с помощта съществуващата структура от подкомитети.

В този контекст Комисията, в сътрудничество с председателството, проведе преговори с Йордания за изготвянето на нов петгодишен план за действие в рамките на ЕПС. Прилагането на този план ще помогне за изпълнението на разпоредбите в Споразумението за асоцииране и ще допринесе за постигането на все по-тесни отношения с Йордания, включващи значителна степен на икономическа интеграция и задълбочаване на политическото сътрудничество. Изпълнението на плана за действие ще доведе до значителен напредък в сближаването на законодателството, правилата и стандартите на Йордания с тези на Европейския съюз.

Желанието за преминаване към напреднало партньорство се корени в общата цел за насърчаване на мира, стабилността и просперитета и се основава на общите ценности, споделяни от ЕС и Йордания, а именно демократичните принципи, в това число върховенството на закона и зачитането на правата на човека. Този нов план за действие в рамките на ЕПС придава конкретна същност на идеята за напреднало партньорство.

Йордания предприе смели стъпки по пътя към доброто управление и политическата реформа. Тя показа готовност да поеме по-нататъшни ангажименти в областта на демократизацията, правата на човека и върховенството на закона.

По време на неотдавнашната среща на Съвета за асоцииране ЕС—Йордания, която се проведе на 26 октомври 2010 г., страните взеха под внимание приключването на техническите преговори за приемането на нов съвместен план за действие в рамките на ЕПС между ЕС и Йордания.

Планът за действие в рамките на ЕПС запазва по този начин значението си като основен отправен инструмент, който ще направлява двустранните отношения с Йордания през идните години. ЕПС ще продължи да играе ролята на катализатор като единна рамка на политиката, въз основа inter alia на партньорство и съвместна ангажираност, както и на диференциран подход, основан на резултатите, и помощ, съобразена с нуждите на партньора.

Комисията прилага текста на предложението за решение на Съвета относно позицията, която ще заемат Европейският съюз и неговите държави-членки в рамките на Съвета за асоцииране ЕС—Йордания по отношение на приемането на препоръка за изпълнението на приложения план за действие.

В тази връзка Комисията иска от Съвета да одобри приложеното предложение за решение на Съвета.

2011/0069 (NLE)

Предложение за

РЕШЕНИЕ НА СЪВЕТА

от година

относно позицията, която ще заемат Европейският съюз и неговите държави-членки в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна, по отношение на приемането на препоръка относно изпълнението на плана за действие между ЕС и Йордания в рамките на Европейската политика за съседство

СЪВЕТЪТ НА ЕВРОПЕЙСКИЯ СЪЮЗ,

като взе предвид член 2, параграф 1 от Решение 2002/357/EО, ЕОВС на Съвета и на Комисията от 26 март 2002 г. относно сключване на Евро-средиземноморското споразумение между Европейските общности и техните държави-членки, от една страна, и Хашемитско кралство Йордания, от друга страна,

като взе предвид предложението на Комисията,

като има предвид, че:

1. Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна, бе подписано на 24 ноември 1997 г. и влезе в сила на 1 май 2002 г.

2. Страните се договарят за план за действие в рамките на ЕПС между ЕС и Йордания, който отразява идеята за напреднало партньорство и който ще допринесе за изпълнението на Евро-средиземноморското споразумение, посредством изготвянето и договарянето на конкретни стъпки за постигане на неговите цели.

РЕШИ СЛЕДНОТО:

Член единствен

Позицията, която ще заемат Европейският съюз и неговите държави-членки в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна, във връзка с изпълнението на плана за действие между ЕС и Йордания в рамките на Европейската политика за съседство, се основава на проекта на препоръка на Съвета за асоцииране, приложен към настоящето решение.

Съставен в Брюксел; на […] година.

За Съвета

Председател

ПРИЛОЖЕНИЕ

Проект на

ПРЕПОРЪКА

за изпълнението на плана за действие между ЕС и Йордания в рамките на ЕПС

Съветът за асоцииране ЕС-Йордания,

като взе предвид Евро-средиземноморското споразумение за асоцииране между Европейските общности и техните държави-членки, от една страна, и Хашемитско кралство Йордания, от друга страна, и по-специално член 91 от него,

като има предвид, че:

3. Член 91 от Евро-средиземноморското споразумение дава на Съвета за асоцииране правомощия да отправя препоръки с оглед постигане на целите на споразумението.

4. По силата на член 101 от Евро-средиземноморското споразумение, страните предприемат всички общи и специални мерки, необходими за изпълнение на техните задължения по споразумението, и следят за постигането на целите, заложени в споразумението.

5. Страните по Евро-средиземноморското споразумение се договориха за текста на плана за действие в рамките между ЕС и Йордания на ЕПС.

6. Планът за действие между ЕС и Йордания в рамките на ЕПС ще допринесе за изпълнението на Евро-средиземноморското споразумение чрез изготвянето и договарянето между страните на конкретни стъпки за това изпълнение.

7. Чрез плана за действие ще бъдат изпълнени две цели: ще се формулират конкретни стъпки, които да доведат до изпълнението на задълженията на страните, посочени в Евро-средиземноморското споразумение, и ще се осигури по-широка рамка за по-нататъшното укрепване на отношенията между ЕС и Йордания за постигане на значителна степен на икономическа интеграция и задълбочаване на политическото сътрудничество в съответствие с общите цели на Евро-средиземноморското споразумение,

ПРИЕ НАСТОЯЩАТА ПРЕПОРЪКА:

Член единствен

Съветът за асоцииране препоръчва на страните да изпълнят плана между ЕС и Йордания за действие в рамките на ЕПС, посочен в приложението, доколкото това изпълнение е насочено към постигането на целите на Евро-средиземноморското споразумение.

Съставено в [...].

За Съвета за асоцииране

Председател

ПРИЛОЖЕНИЕ

ПЛАН ЗА ДЕЙСТВИЕ МЕЖДУ ЕС И ЙОРДАНИЯ В РАМКИТЕ НА ЕПС

ВЪВЕДЕНИЕ

Измежду средиземноморските партньори Йордания зае предна позиция при осъществяването на нови връзки на асоцииране с ЕС. Европейската общност и Йордания за първи път установиха договорни отношения през 1977 г. посредством подписването на Споразумение за сътрудничество. Споразумението за асоцииране от 1997 г. (влязло в сила през май 2002 г.) и планът за действие в рамките на Европейската политика за съседство (ЕПС), приет през 2005 г., допринесоха значително за развитието на двустранните отношения. Това са трите основни етапа на нашите двустранни отношения, като всеки един от тях отбелязва конкретна стъпка напред в процеса на заздравяване на връзките.

Постепенно през годините Европейският съюз и Йордания изградиха силно и конструктивно партньорство, което предстои да навлезе в нова фаза.

Желанието за преминаване към напреднало партньорство се корени в общата цел за насърчаване на мира, стабилността и просперитета и се основава на общите ценности, споделяни от ЕС и Йордания, а именно демократичните принципи, в това число върховенството на закона и зачитането на правата на човека. Този нов план за действие придава конкретна същност на идеята за напреднало партньорство.

ЕПС ще продължи да играе ролята на катализатор като единна рамка на политиката, въз основа на inter alia партньорство и съвместна ангажираност, както и на диференциран подход, основан на резултатите, и помощ, съобразена с нуждите на партньора.

След интереса, заявен от страна на Йордания за по-силно партньорство с Европейския съюз в своите заключения относно „Укрепването на двустранните отношения на Европейския съюз с неговите средиземноморски партньори“, приети през декември 2008 г., ЕС приветства перспективите за засилване на отношенията и потвърди желанието си да работи активно с Йордания за постигането на съгласие по нов план за действие в рамките на ЕПС.

На осмото заседание на Съвета за асоцииране, състояло се на 16 ноември 2009 г., Европейският съюз и Йордания взеха решение да задълбочат отношенията си и да ги направят по-активни.

Йордания предприе смели стъпки по пътя към доброто управление и политическата реформа. Тя показа готовност да поеме по-нататъшни ангажименти в областта на демократизацията, правата на човека и върховенството на закона.

Напредъкът в областта на доброто управление и политическата реформа е ключов елемент за установяването на по-силни отношения с ЕС. По-силните отношения налагат по-големи ангажименти във всички области на отношенията, включително в сферата на демокрацията, правата на човека и върховенството на закона. ЕС ще продължи да работи с Йордания за изпълнението на тези ангажименти.

Междуличностните контакти са средство за насърчаване на взаимното разбирателство, а така също и на връзките между бизнеса, гражданското общество и културите. Поради това в своите Заключения от 26 юли 2010 г. ЕС признава, че „като има предвид колко важни са условията на сигурност, ЕС изразява готовността си да утвърждава добре управляваната мобилност на гражданите на държавите от Източното партньорство и Съюза за Средиземноморието.“

ЕС признава необходимостта отварянето на пазарите, икономическата интеграция и сближаването на правните уредби, както и процесът на засилване на двустранните отношения, да бъдат съпътствани от съответната финансова и техническа помощ и изграждане на капацитет чрез инструмента на ЕПС.

ЕС се стреми към заздравяване на сътрудничеството съгласно плана за действие в рамките на ЕПС, като изпълнението на ангажиментите в новия план за действие в рамките на ЕПС ще допринесе за бъдещото задълбочаване и разширяване на отношенията между ЕС и Йордания чрез по-активен политически диалог, включително относно правата на човека и демокрацията, и ще доведе до сътрудничество в множество сектори. Планът за действие в рамките на ЕПС ще продължи да бъде важен отправен инструмент, който ще направлява отношенията между ЕС и Йордания през следващите години.

Степента на амбициозност на отношенията между ЕС и Йордания зависи от степента на ангажираност към общите ценности, както и от взаимните интереси и капацитета на всяка страна да изпълнява договорените съвместно приоритети. Темпото, с което се напредва към изпълнението на договорените цели, ще бъде цялостно признание за усилията и конкретния напредък, който е постигнат.

Този план за действие обхваща петгодишен период.

Перспективи на напредналото партньорството

Напредналото партньорството създава по-добри възможности за Йордания да вземе участие в редица европейски и инициативи, свързани с ЕПС:

- укрепване на обхвата и активизиране на политическото сътрудничество на всички равнища и с по-голяма честота;

- преминаване от сътрудничество към значителна степен на интеграция и възможност за Йордания да участва постепенно в ключови аспекти на политиките и програмите на ЕС;

- проучване на възможността за сближаване на законодателство в областта на икономиката, отваряне на икономиките една към друга и трайно премахване на препятствия пред търговията, което ще стимулира инвестициите и растежа;

- предоставяне на целеви средства и експертна подкрепа посредством споразумения за побратимяване и TAIEX, финансирани по инструмента на Европейската политика за съседство, след като бъде установена необходимост от привеждане на йорданското законодателство в съответствие с нормите и стандартите на ЕС в определени области и бъде постигнато съгласие за тази необходимост;

- постепенно отваряне и/или засилено участие в определени програми на Европейския съюз, които насърчават inter alia индустриалните, културните, научните и образователните връзки и връзките с гражданското общество, след сключването на рамково споразумение;

- укрепване на сътрудничеството с европейските агенции, включително в контекста на техните регионални дейности.

Споразумението за асоцииране продължава да бъде рамката за сътрудничество, докато напредналото сътрудничество представлява обявяване на общите цели и ангажименти.

Ключови приоритети за предприемане на действия

Този план за действие определя всеобхватен набор от приоритети в области, които са в обхвата на Споразумението за асоцииране и отвъд него. Специално внимание сред тези приоритети трябва да се обърне на:

- стремеж към консолидиране на институциите, отговарящи за запазването на демокрацията и върховенството на закона;

- продължаване на политиката за гарантиране на зачитането на правата на човека и основните свободи съгласно международните стандарти и насърчаването на прилагането на международните стандарти за правата на човека;

- по-нататъшно укрепване на независимостта и безпристрастността на съдебната система и нейния административен капацитет;

- стремеж към гарантиране на свободата на словото, на медиите, на събирането и на сдружаването;

- по-нататъшно насърчаване на равното третиране на жените и закрилата на децата;

- засилване на политическия диалог и сътрудничеството в областта на външните отношения и политиката на сигурност между ЕС и Йордания в редица области като мирния процес в Близкия изток, неразпространението на оръжия и обезоръжаването;

- задълбочаване на икономическите и търговските отношения чрез постепенно либерализация на услугите и правото на установяване, насърчаване и увеличаване на инвестициите, улесняване на достъпа до пазара и подобряване на бизнес климата;

- подобряване на потенциала за износ на Йордания чрез по-нататъшна либерализация на търговията със стоки и селскостопански продукти, опростяване и актуализация на митническото законодателство и процедури, подобряване на индустриалните стандарти, модернизация на санитарните и фитосанитарните услуги;

- по-нататъшно развиване на транспортния и енергийния сектор и съответните мрежи чрез тяхната либерализация, инвестиции в инфраструктурата и взаимовръзката с мрежите на ЕС;

- предприемане на мерки за насърчаване на управлението в сферата на околната среда и преодоляване на предизвикателствата, свързани с водните ресурси и изменението на климата;

- задълбочаване на сътрудничеството в областта на науката и технологията чрез развиване на големия потенциал в сферата на научноизследователската и развойна дейност.

А. ПОЛИТИЧЕСКИ ОТНОШЕНИЯ

І. Политически диалог и сътрудничество

(1) Засилване на политическия и стратегическия диалог и сътрудничеството в областта на външната политика и политиката на сигурност

ЕС и Йордания се ангажират да установят по-тясно политическо сътрудничество и диалог въз основа на своите споделени ценности: зачитането на правата на човека и основните свободи, демокрацията и доброто управление.

Засилването на политическия диалог и сътрудничеството ще се осъществяват на различни нива и в рамките на различни форуми:

- ЕС и Йордания ще свикат ad-hoc среща на високо равнище, която да отрази специфичния характер на тяхното партньорство и значението, което те придават на своите отношения;

- ad-hoc срещи между йорданския министър на външните работи и неговите европейски колеги;

- йорданските отраслови министри ще могат също да се съветват със своите европейски колеги на ad-hoc основа в рамките на редовните срещи на Съвета на министрите на ЕС;

- установяване на засилен политически диалог и редовен обмен на информация по Общата външна политика и политика на сигурност (ОВППС) и Общата политика за сигурност и отбрана (ОПСО);

- високопоставени йордански държавни служители, официални представители и водещи фигури от академичните и научно-изследователските общности могат да бъдат поканени на ad-hoc основа на срещи на работни групи на Съвета на ЕС;

- по-нататъшно задълбочаване на политическия диалог между Европейския парламент и парламента на Йордания;

- Йордания се приканва да приведе своята позиция в съответствие с декларациите на ЕС в областта на ОВППС в зависимост от всеки конкретен случай.

(2) Засилване на сътрудничеството в многостранната рамка

- Насърчаване на инициативи по съвместно договорени приоритети в рамката на ООН или на всеки друг подобен международен форум като начин за насърчаване на ефективното многостранно сътрудничество;

- Сътрудничество за укрепване на цялостното управление с цел да се подобри ефикасността на многостранните институции;

- Установяване на неформален механизъм за консултации с оглед провеждането на ключови срещи в контекста на ООН (като Съвета за правата на човека, въпроси, свързани с изменението на климата, и т.н.);

- Принос към усилията на ООН за решаването на регионални конфликти и насърчаването на ефективното многостранно сътрудничество.

(3) Засилване на диалога и сътрудничеството при предотвратяването на конфликти и управлението на криза

- Укрепване на сътрудничеството и диалога в рамката на ОПСО и определяне на лица за контакт;

- Проучване на възможността за сключването на рамково споразумение за процедурите по отношение на сигурността при обмена на класифицирана информация между Йордания и ЕС;

- Участие в дейности по обучение в областта на предотвратяването на конфликти и управлението на кризи и природни бедствия;

- Проучване на възможността Йордания да участва в граждански и военни мироопазващи мисии и одобрени от ООН операции, провеждани от ЕС;

- По-нататъшно задълбочаване на участието на Йордания в Средиземноморското партньорство в рамките на ОССЕ.

(4) Задълбочаване на сътрудничеството за преодоляване на заплахи за общата сигурност, включително неразпространението на оръжия за масово унищожение (ОМУ) и незаконния износ на оръжия

- Подобряване на цялостното координиране в областта на неразпространението и проучване на конкретни заплахи, свързани с ОМУ, за регионалната сигурност, и на обхвата на сътрудничеството за тяхното преодоляване;

- Засилване на диалога в областта на неразпространението на оръжия за масово унищожение, средствата за тяхната доставка и балистичните ракети, включително чрез:

- продължаване на изпълнението на Резолюция 1540/04 на Съвета за сигурност на ООН;

- гарантиране на пълното съответствие със съществуващите международни задължения и тяхното изпълнение, и

- насърчаване на присъединяването и прилагането на други приложими международни инструменти и режими за контрол на износа.

- Сътрудничество за създаването на ефективни система за контрол на националния износ, с които да се контролират износът и транзитът на стоки, свързани с ОМУ, включително контрол по отношение на крайната употреба на технологии с възможна двойна употреба, свързани с ОМУ, както и за въвеждането на ефективни санкции при нарушаване на контрола на износа.

- Осъществяване на митнически контрол в зависимост от риска, който гарантира безопасността и сигурността на внесените, изнесените или транзитните стоки, и проучване на възможностите за формулиране на стандарти за сертифициране на операторите (износители и превозвачи), които участват в търговския обмен;

- По-нататъшно развиване на сътрудничеството в областта на борбата срещу незаконния трафик на малки оръжия и леко въоръжение;

- Засилване на сътрудничеството в рамките на подходящи форуми с оглед на цялостното изпълнение на всички действия по трите стълба на Договора за неразпространение на ядрено оръжие (ДНЯО) съгласно договореното на Конференцията за преразглеждане на ДНЯО от 2010 г. и предложенията за превръщането на Близкия изток в зона, свободна от ядрени и други оръжия за масово унищожение и средства за тяхната доставка; постигане на универсалност по отношение на ангажимента за неразпространение на ядрени и други оръжия за масово унищожение и техните средства за доставка;

- Предприемане на действия за постигането на успех inter alia посредством участието на всички държави в предвидената за 2012 г. Конференция относно Близкия изток като зона, свободна от ядрени и други оръжия за масово унищожение и средствата за тяхната доставка, в съответствие с резултатите от Конференцията за преразглеждане на ДНЯО от 2010 г.

(5) Сътрудничество в областта на гражданската защита

- Стремеж към регионално сътрудничество за предотвратяване, готовност и реагиране при природни бедствия и бедствия, предизвикани от човешка дейност;

- Подписване на Меморандум за разбирателство с Центъра за наблюдение и информация (МIC) по Механизма за гражданска защита на Общността.

ІІ. Демокрация, върховенство на закона и добро управление

(6) Консолидиране на институциите, отговорни за запазването на демокрацията и върховенството на закона

- Организиране на справедливи и прозрачни парламентарни и местни избори съгласно международните договори, по които Йордания е страна;

- Предприемане на необходимите мерки, водещи до оправомощаване на политическите партии, включително чрез преразглеждане на приложимото законодателство;

- Създаване на независима национална комисия за надзор на изборния процес;

- Подобряване на информираността на избирателите по отношение на участието им в политическия процес;

- Приемане на правна рамка за наблюдение на националните избори;

- Подкрепа на всеобхватните и демократичните подходи, които гарантират повишено участие от страна на обществото в процеса на вземане на решения, включително чрез публични консултации;

- Укрепване на отговорността на правителството пред парламента в съответствие с конституцията на Йордания;

- Засилване на сътрудничеството между Йордания и ЕС в областта на оправомощаването на парламента;

- Укрепване на финансовата стабилност и оперативната независимост на Националния център за правата на човека;

- Продължаване на политиката на гарантиране на финансовата и оперативната стабилност на „Diwan Al Mathalem“ ( Службата на омбудсмана );

- Установяване на сътрудничество между „Diwan Al Mathalem” и Европейския омбудсман, включително чрез обмен на добри практики;

- По-нататъшно насърчаване на активното участие на гражданското общество в процеса на вземане на решения на всички равнища;

- Продължаване на политическата, административната и финансовата децентрализация, насърчаваща участието на гражданите в процеса на вземане на решения на местно ниво и укрепваща публичната отчетност и прозрачност;

- Осигуряване на адекватни финансови ресурси, предназначени за поемането на възложените функции, и наличието на достатъчно административен персонал.

(7) По-нататъшно укрепване на независимостта и безпристрастността на съдебната система, повишаване на нейното качество и укрепване на нейния административен капацитет

- Продължаване на изпълнението на Стратегията за модернизиране на съдебната система (JUST 2010-2012) с цел повишаване на ефективността и независимостта на съдебната система, включително провеждане на обучения за съдии и осъвременяване на системата на съдилищата в Йордания;

- Повишаване на капацитета и независимостта на Съдебния съвет;

- Гарантиране на функционирането на Съда за държавната сигурност и други специализирани съдилища в пълно съответствие с международните стандарти за съдилищата, включително за провеждането на справедлив процес, чрез надграждане на полаганите понастоящем усилия от страна на Йордания;

- Осигуряване на съдебен надзор върху административното производство и гаранции за гражданите като страна в административното производство, включително преразглеждане на приложимото законодателство;

- Предвиждане на правомощия за преразглеждане на решения от Съда за държавната сигурност с цел да се намали обхватът на нарушенията, с които се занимава.

ІІІ. Права на човека и основни свободи

(8) Гарантиране на зачитането на правата на човека и основните свободи в съответствие с международните стандарти и насърчаване на изпълнението на международните стандарти за правата на човека

- Предприемане на необходимите мерки за осигуряване на ефективното изпълнение на международните ангажименти за правата на човека, включително онези, поети от Йордания в рамките на Общия периодичен преглед;

- Предприемане на действия за присъединяване към факултативните протоколи, свързани с международните конвенции по правата на човека, включително за провеждане на информационни кампании, които проправят пътя за подобно присъединяване;

- Присъединяване към Международната конвенция за защитата на всички лица от насилствено изчезване, когато тя влезе в сила;

- Засилване на сътрудничеството с ЕС по отношение на насърчаването на универсалната приложимост на Римския статут за нуждите на съвместните усилия за постигане на ефективна и универсална система за международно наказателно правосъдие;

- Продължаване на повишаването на информираността на гражданите, на съдиите, прокурорите и депутатите за правата на човека и основните свободи, включително чрез образование, обучение и обществени кампании;

- Укрепване на ефективната защита на правата на човека чрез засилване на диалога със защитниците на права на човека и чрез поддържане на редовни контакти с организациите на гражданското общество;

- Провеждане на диалог за присъединяване към конвенциите на Съвета на Европа, отворени за трети държави.

(9) Смъртно наказание

- Признаване на действащия мораториум върху смъртното наказание в Йордания, продължаване на намаляването на броя престъпления, наказуеми със смъртно наказание.

(10) Борба срещу изтезанията и нечовешкото и унизително отношение

- Укрепване на ефективното прилагане на съществуващата правна рамка срещу изтезанията и малтретирането и приемането на международни добри практики inter alia чрез спазване на препоръките на Комитета срещу изтезанията, приети през май 2010 г.;

- Укрепване на съществуващия механизъм за подаване на жалби, за да се гарантира, че всички твърдения за извършени изтезания или малтретиране са надлежно разследвани, отговорните лица са наказателно преследвани, а пострадалите – обезщетени.

- Разглеждане на възможността за ратифициране на Факултативния протокол към Конвенцията против изтезанията;

- Предприемане на целесъобразни мерки за подобряване на правната основа и практиката с оглед ограничаване на административните задържания;

- Продължаване на систематичния и ефективен контрол и проверка на всички места за задържане.

(11) Гарантиране на свободата на словото, събирането и сдружаването

- Подобряване на качеството и независимостта на медиите;

- Насърчаване на свободата на словото посредством предприемането на необходимите мерки за избягване на злоупотребата с разпоредбите за обвинения в клевета в Наказателния кодекс и по-нататъшно декриминализиране на престъпленията, свързани с пресата;

- По-нататъшно укрепване на правните разпоредби и практики в областта на свободата на събиране и сдружаване в съответствие с международните стандарти и, в частност, с правото на свободно сдружаване съгласно Международния пакт за гражданските и политическите права (МПГПП);

- Насърчаване на развитието на независими медии и ограничаване на самоцензурата.

(12) Гарантиране на свободата на религията и убежденията

- Продължаване на политиката на гарантиране на свободата на религията и убежденията в съответствие с Конституцията на Йордания и международните стандарти;

- Укрепване на съществуващите мерки срещу нетолерантността и дискриминацията въз основа на религия или убеждения.

(13) Насърчаване на равното третиране на жените

- Насърчаване на равното участие на жените в обществения, икономическия, политическия и културния живот;

- Обмисляне на възможността за оттегляне на оставащите резерви по Конвенцията на ООН за премахване на всички форми на дискриминация по отношение на жените;

- Насърчаване на равенството между половете посредством преразглеждане на всеки закон, който дискриминира жените, съгласно конституционния принцип на равенство;

- Изпълняване на ангажиментите за укрепване на ролята на жените в обществото, поети от страна на Йордания в рамките на втората министерска конференция в рамките на Средиземноморския съюз, проведена през ноември 2009 г. (Маракеш);

- Създаване на условия за въвеждане на идеята за равенство между половете в стратегиите и плановете за национални политики;

- Продължаване на борбата срещу насилието спрямо жените съгласно разпоредбите на Закона за защита на семейството, Наказателния кодекс и новия Закон за личния статут;

- Предоставяне на по-големи гаранции, че жените и момичетата, жертви на насилие, имат достъп до незабавни средства за обезщетение и закрила, както и че извършителите ще бъдат преследвани;

- Увеличаване на броя на местата за подслоняване на жени, срещу които има риск да бъде упражнено насилие;

- Предприемане на кампании за повишаване на информираността на обществото за домашното насилие, включително чрез средствата за масова информация;

- Увеличаване на усилията за премахване на т.нар. „престъпления на честта“.

(14) Повишаване на закрилата на децата

- Предприемане на стъпки за премахване на детския труд в съответствие с Кодекса на труда с цел закрила на децата от икономическа експлоатация, изобразяваща се в полагане на труд в сивата икономика;

- Предприемане на стъпки за допълване на Закона за правата на децата съгласно международните стандарти;

- Продължаване на преразглеждането на всеки закон, касаещ децата, за да се гарантира съответствието с Конвенцията на ООН за правата на детето (КПД) и другите приложими международни инструменти и стандарти в областта на правата на човека;

- Укрепване на ролята на Националния съвет по семейни въпроси, отговорен за изпълнението на КПД;

- Укрепване на взетите мерки срещу насилието над деца, включително изграждането на капацитет, установяването на механизми за докладване и събирането на данни;

- Подкрепа на местното гражданско общество, работещо в областта на правата на детето.

(15) Борба срещу расизма и ксенофобията; борба срещу дискриминацията

- Укрепване на правната рамка на всички нива за борба срещу расизма, ксенофобията и дискриминацията;

- Продължаване на популяризирането на това колко е важно да се толерират и уважават всички етнически и религиозни групи посредством образование, осъществявано в съответствие с приложимите международни стандарти и „Аманското послание“;

- Борба срещу престъпления, предизвикани от омраза, включително срещу случаи, породени от ислямофобия, антисемитизъм, християнофобия и други вярвания, които биха могли да бъдат подхранвани от расистки и ксенофобски пропаганди в медиите или в интернет.

ІV. Сътрудничество в областта на правосъдието и вътрешните работи

(16) Миграция, убежище, управление на граници и визови въпроси

- Обмен на информация и диалог относно случващото се в ЕС и Йордания в областта на миграцията;

- Сътрудничество в управлението на миграционните потоци, включително чрез развиване на капацитета на властите в Йордания да оказват помощ на мигрантите, принадлежащи към уязвими категории, които се нуждаят от международна закрила, а така също и на жертвите на трафик на хора;

- Обмен на информация и диалог относно случващото се в ЕС и Йордания в областта на управлението на границите;

- Сътрудничество, насочено към предотвратяване на нелегалната миграция и свързаните с това трансгранични престъпления, включително чрез насърчаване на подобряването на капацитета за граничен контрол на йорданските власти;

- Насърчаване на обмена на информация и по-активния диалог и сътрудничество относно случващото се в ЕС и Йордания в областта на визите, като например Визовия кодекс на Общността (Визов кодекс), както и предприемането на стъпки за осигуряване на необходимите условия за издаване на визи, включително за студенти и бизнесмени, в рамките на приложимото законодателство на ЕС и достиженията на правото от Шенген;

- Сътрудничество с оглед на подобряване на йорданските процедури за издаване на визи и документи за пътуване и техните характеристики за сигурност;

- Обмен на информация и диалог относно случващото се в ЕС и Йордания в областта на международната закрила;

- Обмен на информация и сътрудничество по отношение на мигрантите, които се нуждаят от международна закрила в Йордания, и по отношение на необходимата помощ.

(17) Борба срещу организираната престъпност

Ратификация и изпълнение на международни инструменти

- Продължаване на диалога по изпълнението на Конвенцията на ООН срещу транснационалната организирана престъпност и нейния протокол за трафика на хора, особено на жени и деца; подписване и ратификация на протоколите срещу незаконния трафик на мигранти и незаконното производство и трафик с огнестрелни оръжия;

- Стремеж към диалог по изпълнението на Факултативния протокол към Конвенцията на ООН за правата на детето относно търговията с деца, детската проституция и детската порнография;

- Сътрудничество по изпълнението на Конвенцията на ООН срещу корупцията;

- Укрепване и изпълнение на национални политики за борба с корупцията съгласно международните стандарти, в частност с помощта на Комисията за борба срещу корупцията;

- Създаване на законодателство в съответствие с международните стандарти и международните конвенции;

- Обмен на информация за методите за борба срещу трафика на хора и нелегалния трафик на мигранти, включително на добри практики, свързани с възстановяването на жертвите;

- Провеждане на диалог с оглед на присъединяване към Конвенцията на Съвета на Европа за престъпления в кибернетичното пространство и допълнителните протоколи към нея;

- Обмен на информация и добри практики в областта на борбата срещу престъпленията в кибернетичното пространство;

- Провеждане на диалог с оглед на присъединяване към Конвенцията на Съвета на Европа за трансфер на осъдени лица и допълнителните протоколи към нея;

- Създаване на ефективно действащи правоприлагащи агенции за борба срещу организираната престъпност;

- Определяне на лице за контакт за Евроюст.

(18) Сътрудничество в областта на гражданското и търговското право

Ратификация и изпълнение на приложими международни инструменти

Провеждане на диалог с оглед на присъединяването към:

- Хагската конвенция от 1980 г. за гражданските аспекти на международното отвличане на деца;

- Конвенцията от 1996 г. относно родителската отговорност и закрилата на децата;

- Хагска конвенция от 1965 г. за връчването в чужбина на съдебни и извънсъдебни документи по граждански или търговски дела;

- Хагска конвенция от 1970 г. за събирането на доказателства в чужбина по граждански и търговски дела;

- По-нататъшно укрепване на диалога относно международната закрила на децата и семейноправните въпроси в контекста на участието на Йордания в Съдебната конференция по трансгранични семейни въпроси — „Процесът от Малта“.

(19) Наркотици

Засилване на борбата срещу наркотиците

- Продължаване на обмена на информация за изпълнението на Конвенцията на ООН от 1988 г. за борба срещу незаконния трафик на упойващи и психотропни вещества, включително за укрепването и/или хармонизирането на националното законодателство;

- Обмен на информация и добри практики относно международното сътрудничество в борбата срещу наркотиците;

- Стремеж към диалог относно регионалното сътрудничество, включително обучение на съответните органи и правоприлагащи агенции;

- Предотвратяване на отклоняването на прекурсори и други вещества, които са от основно значение за производството на незаконни упойващи вещества, еквивалентни на тези, посочени от Специалната група за действие относно химичните вещества (CATF).

(20) Финансови и икономически престъпления, изпълнение на съдебни и законодателни актове, затворническа система

а) Развиване на сътрудничество в борбата срещу изпирането на пари:

- Обмен на информация и добри практики и провеждане на диалог по институционалната и законодателната рамка съгласно приложимите международни стандарти и международни конвенции;

- Осъществяване на сътрудничество между йорданските правоприлагащи агенции, включително Звеното за борба срещу изпирането на пари, и международните организации, както и със съответните служби на държавите-членки на ЕС;

- Обмен на информация и провеждане на диалог относно добрите съдебни и полицейски практики в борбата срещу изпирането на пари и финансовите и икономическите престъпления.

б) Развиване на сътрудничество между съдебните и правоприлагащите органи на Йордания и държавите-членки на ЕС

- Изпълнение на приложимите международни конвенции и, в случай на ратификация, изготвяне на национално законодателство за тяхното изпълнение;

- Обмен на информация между ЕС, държавите-членки на ЕС и Йордания, включително по въпроси, свързани с Международния наказателен съд;

- Сътрудничество в областта на обучението на полицаи между йорданските и европейските полицейски академии и колежи, както и със CEPOL;

- Проучване на възможностите за сътрудничество между Йордания и Европол (Европейската полицейска служба).

в) Създаване на подходящи условия в поправителните заведения (затворите)

- Продължаване на обмена на информация и добри практики между ЕС и Йордания относно поправителните заведения и местата за задържане (затворите), включително относно системите за класификация на затворниците, изготвянето на програми за професионално обучение и социална реинтеграция и мерките за намаляване на рецидивизма;

- Продължаване на подобряването на условията в поправителните заведения и местата за задържане (затворите), включително подобряване на местата за задържане по отношение на защитата на основните правата на човека;

- Прилагане на международните стандарти и норми по отношение на правораздаването и задържането при непълнолетни, а именно на Минималните стандартни правила на ООН относно правораздаването при непълнолетни лица (Правила от Пекин) от 1985 г. и Насоките на ООН за предотвратяване на престъпността сред непълнолетните (Насоки от Рияд) от 1990 г.

(21) Борба срещу тероризма

Укрепване на сътрудничество за борба срещу тероризма

- Развиване на сътрудничество за засилване на борбата срещу финансирането на тероризма в съответствие със стандартите, въведени чрез препоръките на FATF относно финансирането на тероризма;

- Развиване на сътрудничество между правоприлагащите агенции за борба срещу тероризма;

- Развиване на съдебно сътрудничество в контекста на борбата срещу тероризма;

- Оказване на сътрудничество за укрепване на ролята на ООН в многостранната борба срещу тероризма, включително чрез безусловното изпълнение на Резолюции 1267/99 и 1373/01 на Съвета за сигурност на ООН и прилагането и изпълнението на Глобалната стратегия и конвенциите на ООН за противодействие на тероризма;

- Създаване на условия за зачитане на правата на човека в борбата срещу тероризма.

Б. ИКОНОМИЧЕСКИ И СОЦИАЛНИ ОТНОШЕНИЯ

V. Икономически и социални реформи и развитие

(22) Парична политика, политика относно обменния курс и фискална политика

Консолидиране на напредъка в областта на макроикономическата стабилизация и политиките за растеж

- Продължаване на изпълнението на национална макроикономическа програма за стабилизация при отчитане на ситуацията в региона, с цел консолидиране на постиженията в областта на ценовата стабилност, намаляване на държавния дълг и фискалния дефицит и насърчаване на устойчивостта на публичните финанси;

- Продължаване на подобряването на управлението на публичните финанси и тяхната прозрачност; продължаване на политиките за постигането на стабилна фискална и пенсионна система;

- Увеличаване на ефикасността на публичния сектор в съответствие с правителствената програма за реформи.

VІ. Сътрудничество в областта на равните възможности, трудовата заетост и социалната политика

(23) Равенство между половете/гарантиране на равнопоставеното третиране

- Допълнително увеличаване на усилията за насърчаване и закрила на правата на жените и децата;

- Увеличаване на усилията за насърчаване на равенството между половете на всички нива на трудовата заетост, образованието, обучението, процеса на вземане на решения и практиките на правоприлагащите агенции;

- Ефективно противодействие на стереотипите и дискриминацията, основани на пол, включително чрез обучения и повишаване на информираността.

(24) Създаване на условия за зачитане на правата на профсъюзните организации и основните трудови стандарти

- Продължаване на усилията за провеждане на диалог за основните социални права и трудови стандарти;

- Продължаване на усилията за сближаване на трудовото законодателство с международните стандарти, в частност по отношение на свободата на събиране, правото на организиране и колективното преговаряне;

- Увеличаване на усилията за намаляване на неофициалната заетост;

- Насърчаване на тристранния и двустранния социален диалог и доизграждане на капацитета на социалните партньори.

(25) Сътрудничество в областта на трудовата заетост и насърчаването на достойни условия на труд

- Разработване на стратегически подход към трудовата заетост с оглед на:

- постигане на по-добро съответствие между уменията и търсенето на пазара на труда в Йордания и подобряване на ефективността на пазара на труда, като специално внимание се отделя на младежите и жените;

- засилване, обобщаване и по-добро оценяване на мерките за развиване на политика за заетостта и активна политика за пазара на труда;

- укрепване на капацитета и ефикасността на държавните служби по заетостта.

- Насърчаване на достойни условия на труд и превръщането на неофициалната заетост в официална;

- Изпълнение на взаимно договорените национални програми за достойни условия на труд между Йордания и МОТ;

- Насърчаване на принципите за „гъвкава сигурност“ и гарантиране на конкурентоспособността на търсещите работа;

- Продължаване на работата за постигане на приобщаващ, недискриминационен национален пазар на труда, в частност по отношение на по-добрата интеграция на хората с увреждания на пазара на труда;

- Обмен на добри практики за подобряване на здравословните и безопасни условия на труд.

(26) Сътрудничество в областта на социалното приобщаване и социалната закрила

- Увеличаване на усилията за значително намаляване на бедността и социалното изключване, в частност сред най-уязвимите групи, и за подобряване на социалното сближаване в Йордания;

- Продължаване на работата по приемането на всеобхватен закон за общественото осигуряване и адекватни мрежи за социална сигурност;

- Продължаване на усилията за приемането на устойчива пенсионна система;

- Обмен на добри практики за подобряване на ефективността на социална закрила с оглед на подобряването на социалната адекватност и финансовата устойчивост на тази закрила.

VІІ. Устойчиво развитие

(27) Насърчаване на устойчивото развитие

- Продължаване на изпълнението на политиките за устойчиво развитие, което води до изготвянето на стратегии и инициативи, целящи inter alia икономическо развитие, съобразено с околната среда, и по-голямо социално приобщаване.

VІІІ. Селско стопанство

- Идентифициране и приемане на придружаващи мерки, които предоставят необходимата структурна, институционална, правна и административна подкрепа за улесняване на достъпа до пазарите за износ, включително за сближаване на техническото законодателство;

- Идентифициране и приемане на мерки и подходящо законодателство в областта на развитие на селските региони и за нуждите на развитието на качествено производство, т.е. местни продукти, органични продукти, географски означения/наименования за произход и др., с цел насърчаване на разнообразяването на дейността и създаването на нови изгодни и устойчиви търговски потоци;

- Институционално укрепване на Националния център за изследвания и разширяване на селското стопанство:

- Подкрепа за ролята на изследователския центъра за подобряване на производителността, безопасността на храните и качеството на селскостопанските и преработените селскостопански продукти;

- Установяване на двустранно сътрудничество с европейските изследователски центрове, в частност в областите, касаещи генното инженерство и биотехнологиите.

- Засилване на сътрудничеството в областта на международните пазарни стандарти за пускането на пазара на плодове и зеленчуци и на други селскостопански и преработени селскостопански продукти;

- Насърчаване на въвеждането на схеми за съпоставяне на сертифицирането на биопродукти и интегрираната борба с вредителите (IPM);

- Разработване на мерки за насърчаване на частните инвестиции;

- Насърчаване на дистрибуцията и обмена на информация за селскостопанските политики и допринасяне за обмена на експертни знания и опит;

- Засилване на сътрудничеството по въпроси, свързани с лесовъдството, включително относно изменението на климата, повторното залесяване, борбата с опустиняването, оценката на риска и контрола на пожарите и съхраняването на биоразнообразието, въз основа на опита от Плана за действие на ЕС за горите.

IX. Рибарство и морска политика

- Предприемане на необходимото подобряване на пазарната инфраструктура с оглед да се отговори на търсенето на пазара и стандартите;

- Насърчаване на отговорна и устойчива политика на рибарство и интегриран подход в областта на морското дело с цел улесняване на диалога с ЕС в рамките на Интегрираната морска политика на ЕС и в съответствие с международното морско право, както е посочено в Конвенцията на ООН по морско право UNCLOS;

- Участие сътрудничество на регионално равнище в областта на интегрираната морска политика.

X. Търговски въпроси, реформа на пазара и на правната уредба

Йордания и ЕС са ангажирани с изпълнението на Пътната карта на евро-средиземноморската търговия след 2010 г. и на Евро-средиземноморската харта за предприятията, които често се използват като отправни документи от страна на средиземноморските партньорски държави за задълбочаване на икономическите и търговските отношения, насърчаване и увеличаване на инвестициите, улесняване на достъпа до пазара, подобряване на бизнес климата и стимулиране на предприемачеството на държавно ниво и в целия регион.

ХІ. Движение на стоки

(28) Двустранни търговски отношения

- Премахване на нетарифните пречки пред търговията, например чрез сближаване на правната уредба по въпроси, свързани с търговията, провеждане на ad-hoc дискусии, при необходимост, по въпроси, свързани с достъпа до пазара, и чрез подготовка за договарянето на Споразумението за оценка на съответствието и приемане на промишлени продукти (СОСП), както и за бъдещи преговори за изготвянето на задълбочено и всеобхватно споразумение за свободна търговия;

- Стартиране през 2010 г. на преговори и сключване във възможно най-кратък срок на двустранни споразумения за либерализиране на услугите и правото на установяване с цел да се поемат постоянни и реципрочни ангажименти по отношение на всичките четири начина на предоставяне на услугите, както и да се въведат регулаторни разпоредби;

- Постигане на договорените резултати за либерализация на търговията със селскостопански и преработени селскостопански продукти между Йордания и ЕС;

- Проучване на възможността за по-нататъшна либерализация на търговията със селскостопански и преработени селскостопански продукти, риба и рибни продукти, като се преодолеят и тарифните, и нетарифните пречки пред търговията, включително чрез предприемане на санитарни и фитосанитарни мерки, и защита на географските означения в съответствие с принципите за Евро-средиземноморска пътна карта за селското стопанство от Рабат;

- Подготовка за бъдещи двустранни преговори с ЕС с оглед на превръщането на съществуващото Споразумение за асоцииране в задълбочено и всеобхватно Споразумение за свободна търговия. Тези преговори ще включват също усъвършенстването или допълването на Споразумението за асоцииране между ЕС и Йордания в области, като стандарти и технически правила, санитарни и фитосанитарни мерки, права на интелектуална собственост, политика на конкуренция, възлагане на обществени поръчки, улесняване на митническия режим и търговските отношения, търговия и устойчиво развитие и т.н. Стартирането на преговорите ще зависи от постигнатия напредък при други двустранни преговори. Междувременно и двете страни могат да проучат общите цели, които трябва да бъдат постигнати по време на тези преговори.

(29) Премахване на ограниченията (нехармонизирана област на ЕС)

Улесняване на движението на стоки и засилване на административното сътрудничество

- Утвърждаване на ролята на лицата за контакт в областта на движението на стоки, целящо улесняване на тяхното свободно движение и обмена на информация между ЕС и Йордания и сред икономическите оператори;

- Анализ на йорданското законодателство в областта на етикетирането, състава, производството и описанието на продуктите с оглед сближаване със съществуващите основни принципи в ЕС.

(30) Споразумения за оценка на съответствието и приемане на промишлени продукти в избрани промишлени сектори (СОСП)

- Продължаване на подготовката за преговори за подписване на СОСП за участието на Йордания на вътрешния пазар на ЕС посредством приемането на законодателство на ЕС и приспособяването на институциите на Йордания, отговорни за прилагането на законодателството в областта на промишлените продукти. Това включва:

А. Хармонизиране и изпълнение на приложимата законодателна рамка в съответствие със секторните и хоризонталните достижения на правото на ЕС, включително на законодателството относно отговорността за вреди, причинени от дефектни стоки, и общата безопасност на продуктите; хармонизиране на националните стандарти с европейските и международните стандарти за промишлените продукти в избраните приоритетни сектори;

Б. Укрепване и модернизиране на работата на институциите, отговорни за стандартизацията, акредитацията, оценката на съответствието, метрологията и пазарния надзор, до достигане на нивото на съответните институции в ЕС; интегрирането на институциите в европейските и международните структури в рамките на възможното;

В. Привеждане в съответствие с изискванията за изпитвания на директивите на ЕС в областта на избраните приоритетни сектори.

- Повишаване на осведомеността на икономическите оператори и обучаване на различните заинтересовани страни;

- Договаряне на споразумение за оценка на съответствието и приемането на промишлени продукти (СОСП) за всички приоритетни сектори.

(31) Улесняване на достъпа на промишлени продукти до пазара посредством насърчаване на износа

- Разработване и изпълнение на национална стратегия за насърчаване на износа в съответствие с националната стратегия за външна търговия;

- Изграждане на капацитет на икономическите оператори и на съответната национална администрация.

(32) Регионално сътрудничество

- Участие в изпълнението на Споразумението от Агадир във всички негови области; предприемане на стъпки за разширяване на неговия обхват и включването на нови области, като услугите и инвестициите, както и насърчаване на присъединяването на нови членове към споразумението;

- Съвместна работа по изпълнението на Пътната карта на евро-средиземноморската търговия след 2010 г., особено във връзка с допълването и укрепването на мрежата от споразумения за свободна търговия в Евро-средиземноморския регион и във връзка с изпълнението на инициативи за засилване на Евро-средиземноморското търговско партньорство;

- Активно участие в дейностите на регионално равнище, свързани с евро-средиземноморското сътрудничество в областта на промишлеността.

(33) Митници

Подобряване на работата на митническите служби, опростяване и осъвременяване на митническите процедури и преразглеждане на правилата за произхода

- По-нататъшно хармонизиране и опростяване на митническото законодателство, кодекс и процедури съгласно препоръките от Палермо;

- Продължаване на укрепването на сътрудничеството с други агенции, работещи на границата;

- Приключване на работата по сключването на Регионалната конвенция в областта на пан-евро-средиземноморските преференциални правила за произход и нейното прилагане;

- Участие в цялостното преразглеждане на пан-евро-средиземноморските правила за произход в рамките на Регионалната конвенция в областта на пан-евро-средиземноморските преференциални правила за произход;

- Подкрепа за разработването на мерки по отношение на извършването на митнически контрол, основан на риска, с цел да се гарантират сигурността и безопасността на внесените, изнесените или транзитните стоки;

- Подобряване на диалога и сътрудничеството по съществуващото законодателство в областта на митническия контрол на пиратски и фалшифицирани стоки и по неговото изпълнение, както и обмен на съответната статистика.

(34) Санитарни и фитосанитарни въпроси

- Повишаване на безопасността на храните за йорданските и европейските потребители и улесняване на търговията посредством реформа на санитарния и фитосанитарния сектор и хуманното отношение към животните;

- Продължаване на работата за цялостно изпълнение на споразумението на СТО относно прилагането на санитарните и фитосанитарните мерки и активно участие в съответните международни органи (МБЕ, МКЗР и Codex Alimentarius);

- Постепенно сближаване със законодателството на ЕС в областта на политиката за контрол на храните, ветеринарната медицина, хуманното отношение към животните и системите за фитосанитарен контрол;

- Продължаване на работата по прилагането на въведената система за идентификация на животните за нуждите на проследяването на живите животни и продуктите от тях;

- Продължаване на работата по въвеждането на национална система за проследяване на производството на растения.

- Укрепване на политиката на контрол на храните в Йордания inter alia чрез:

- Продължаване на работата по приемане на йорданския проектозакон за храните;

- Укрепване на правилата за цялостното изпълнение на йорданския закон за храните;

- Сътрудничество по въвеждането на програма за национален контрол на остатъците в рамките на йорданската политика за контрол на храните, осигуряван от Агенцията за храните и лекарствата на Йордания, лабораториите и другите агенции в областта;

- Сътрудничество по въвеждането на система за проверка на безопасността на месото в кланиците и месопреработвателните предприятия;

- Сътрудничество в контекста на Системата за бързо предупреждение за храни и фуражи (RASFF) на ЕС.

ХІІ. Право на установяване, дружествено право и предоставяне на услуги

(35) Установяване и дружествено право

Премахване на пречките пред установяването и развитието на стопанска дейност

а) Установяване:

- Сътрудничество за улесняване на установяването на дружества;

- Създаване на гаранции, че дъщерните фирми, дружествата и/или клоновете на предприятия от ЕС и Йордания ще бъдат третирани при равни условия на реципрочност и в съответствие с ангажиментите на двете страни по СТО, без да се засягат на приложения V и VІ към Споразумението за асоцииране.

б) Развиване на стопанска дейност:

- Създаване на подходяща среда за предприятията;

- Сътрудничество за улесняване на чуждите инвестиции.

в) Дружествено право:

- Полагане на усилия за постигане на сходство с ключови принципи на международните правила и стандарти и тези на ЕС. Това включва, inter alia :

а) създаване и поддържане на публичен регистър на предприятията;

б) официален вестник за публикуване на данните на дружествата;

в) контрол на фирмените регистрации или на съответствието на определени актове с националните закони и правила.

- Приемане и прилагане на всеобхватна регулаторна рамка;

- Изготвяне на кодекс за корпоративно управление и осигуряване на ефективното му изпълнение.

(36) Одит и счетоводство

Създаване на условия за добро финансово управление, отчетност и контрол

- Изпълнение и укрепване на прилагането на международните стандарти за счетоводство и контрол, включително за подобряване на принципите на отчетност и прозрачност.

- Осъвременяване на регулаторната и административната рамка, което е предпоставка за създаването на висококачествени специалисти в областта на одита.

(37) Услуги

Постепенно премахване на ограниченията пред предоставянето на услуги

- Стартиране през 2010 г. на двустранните преговори за либерализация на услугите и правото на установяване и приключването им в най-кратък срок;

- Приемане и прилагане на стратегия за подобряване на конкурентоспособността на сектора на услугите в Йордания, включително опростяване на уредбата и намаляване на бюрокрацията за сектора на услугите в Йордания и в ЕС;

- Продължаване на консултациите с частните икономически оператори за идентифицирането на сектори за потенциално сътрудничество;

- Проучване на възможностите за улесняване на предоставянето на услуги, включително чрез създаването на необходимите административни структури и премахването на установените пречки.

Развиване на финансовите услуги

- Доусъвършенстване на пруденциалната регулаторна рамка за финансовите услуги, включително за банковия и застрахователния сектор, одита и пазара на ценни книжа;

- Създаване и обучаване на независими надзорни органи за гарантирането на ефективен контрол.

(38) Движение на капитали и текущи плащания

По-нататъшно развиване на капиталовите пазари. Либерализиране на плащанията, движение на капитали

- Преразглеждане на настоящото законодателство за оценяване на нуждите от по-нататъшна либерализация на движението на капитали и за гарантиране на свободното движение на капиталови трансакции, свързани в частност с преките инвестиции, и закрилата на чуждите инвестиции.

- Цялостна либерализация на движенията на капитали.

ХІІІ. Други важни области

(39) Данъчно облагане

Доразвиване на данъчната система и нейните институции

- По-нататъшна реформа на данъчната система;

- Укрепване на данъчната администрация. Разработване на всеобхватна стратегия за данъчната администрация;

- Подобряване на международното сътрудничество посредством прилагането на принципите на добро управление в областта на данъчното облагане.

(40) Политика на конкуренция и държавна помощ

а) Политика на конкуренция

Създаване на условия за конкуренция между дружествата от ЕС и Йордания, както и между йорданските дружества.

Изготвяне на законодателство и на режим на контрол върху тръстовете, съвместим с този в ЕС

- Разработване на адекватна правна рамка за цялостна политика на конкуренция и нейното ефективно прилагане;

- Укрепване на административния капацитет на Йордания с оглед на създаването на независим орган за конкуренцията, който да разполага с адекватни ресурси;

- Предприемане на по-нататъшни стъпки за увеличаване на обществената осведоменост за значението на политиката на конкуренция;

- Обезпечаване на правото на обжалване в независим съд на решенията, свързани с антитръстовата политика, в съответствие с националните закони и подзаконови разпоредби.

Осигуряване на условия за недискриминация от страна на държавните монополи от търговски характер.

- Обмен на информация, доколкото това не е в ущърб на националната сигурност, относно държавните монополи и публичните предприятия, на които са били предоставени специални права.

б) Държавна помощ

Развиване на механизмите за мониторинг на средствата за държавни помощи

- Въвеждане на обвързващо и уеднаквено определение на понятието държавна помощ, съвместимо с това на механизмите на ЕС и националните механизми за събиране на информация за предоставяне на държавна помощ;

- Размяна с ЕС на годишен доклад за общия размер на държавната помощ и нейното разпределение съгласно предвиденото в член 53 от Споразумението за асоцииране.

(41) Интелектуална собственост и индустриална собственост

Подобряване на защитата на правата на индустриална и интелектуална собственост

- Укрепване на Дирекцията за закрила на търговската индустриална собственост към Министерството на търговията и промишлеността. Предприемане на мерки за намаляване на разпространението и трафика на подправени/пиратски стоки в специално набелязани сектори;

- Продължаване на политиката на присъединяване към основни международни споразумения, включително към конвенциите, посочени в Споразумението за асоцииране, и прилагане на международни стандарти;

- Продължаване на усилията за уеднаквяване на ключови елементи от достиженията на правото на ЕС;

- Установяване на диалог с организации на притежатели и ползватели на права на ИС;

- Насърчаване на сътрудничеството с Европейската патентна служба и със Службата за хармонизация във вътрешния пазар (OHIM) и подобряване на връзките с други евро-средиземноморски партньори.

(42) Процедура за възлагане на обществени поръчки

Създаване на условия за открита процедура за възлагане на договори, основана на състезателен принцип

- Приемане и прилагане на новата регулаторна рамка за възлагане на обществени поръчки, включително приемане и хармонизиране на съответните правилници за прилагане и свързаните с обществените поръчки правила;

- Подобряване на функционирането на сегашната система за възлагане на обществени поръчки посредством:

а) Привеждане в съответствие с ключови стандарти на ЕС, като например прозрачност, недискриминация, конкуренция и достъп до правни средства;

б) Укрепване на административния капацитет, както и осигуряване на обучение на икономическите оператори и персонала на съответните национални органи, включително на отделите за възлагане на обществени поръчки и доставки към Министерството на благоустройството и жилищното настаняване, Министерството на финансите и Службата за одит на Йордания.

в) Подобряване на информацията и осведомеността сред договарящите органи и бизнеса относно процедурите за обществени поръчки.

- Продължаване на изграждането на капацитет за възлагането на обществени поръчки по електронен път;

- Продължаване на проучването на възможностите за по-голямо отваряне на пазарите на обществените поръчки в Евро-средиземноморския регион.

(43) Подобряване на средата за развиване на предприятията

- Модернизиране и подобряване на конкурентоспособността на производствените сектори в Йордания, включително на промишлеността, услугите и агробизнеса, посредством разработването на йорданска стратегия за осъвременяване и конкурентоспособност на предприятията;

- Продължаване на диалога между ЕС и Йордания относно предприятията и политиката по отношение на МСП, както и продължаване на подобряването на бизнес средата посредством изпълняване на Евро-средиземноморската харта за предприятията:

а) По отношение на съдържанието трябва да се обърне особено внимание на равните възможности, корпоративната социална отговорност, иновациите, развиването на умения, предприемаческото обучение, благоприятното за бизнеса облагане, дружественото право, оказването на околната среда и зачитането на правата на интелектуална собственост;

б) По отношение на процедурата трябва да се насърчи на междуведомственото сътрудничество и сътрудничеството между всички публични и частни заинтересовани лица, съгласно хартата, да се осъществява обмен на добри практики с ЕС и съседни държави и да се участва в регионални срещи за оценка на напредъка по изпълняването на Хартата.

- Продължаване на диалога за бъдещето на сектор на текстила и облеклото;

- Обмен на информация за устойчив туризъм;

- Мобилизиране на местни дружества и инвеститори около преките чуждестранни инвестиции с оглед на стимулиране на иновациите и ендогенното икономическо развитие.

(44) Насърчаване на инвестициите в Йордания

- Разработване и изпълнение на стратегия за насърчаване на местните инвестиции и за привличане на чужди инвестиции в Йордания;

- Насърчаване на контактите между бизнеса и агенциите за насърчаване на инвестициите за идентифициране на възможностите за инвестиции и пречките пред тях;

- Активно участие в установяването и прилагането на Евро-средиземноморския механизъм за улесняване на търговията и инвестициите.

(45) Сътрудничество в областта на защитата на потребителите

- Насърчаване на обмена на информация за защита на потребителите, включително законодателството в областта на защитата на потребителите и неговото прилагане, безопасността на потребителските стоки, системите и инструментите за информиране на потребителите и обезщетяването на потребители;

- Сътрудничество за сближаване на законодателството в областта на защитата на потребителите със съответните достижения на правото на ЕС, за да се осигури висока степен на защита на потребителите, като едновременно с това се избегнат пречките пред търговията;

- Обмен на експертни знания относно законодателния и техническия капацитет за прилагане на законодателството и въвеждане на системи за наблюдение на пазара;

- Насърчаване на провеждането на обучения за укрепване на капацитета на административните служители и други представители, защитаващи интересите на потребителите;

- Насърчаване на развитието на независими потребителски сдружения и на контактите между представители на потребителите;

- Насърчаване на обучението и предоставянето на правомощия на потребителите, както и защита на техните законни икономически интереси.

(46) Статистика

Приемане на статистически методи, съвместими с европейските стандарти в съответни статистически области, и постигане на напредък в изграждането на статистическата система на Йордания

- Изпълняване на Националната стратегия за развитие на статистиката (NSDS);

- Въвеждане на механизми за осигуряване на независимостта/безпристрастността на официалната статистика;

- Създаване на Консултативен комитет по въпросите на статистиката;

- Прилагане на Международната стандартна отраслова класификация на икономическите дейности (ISIC) Rev.4 (2008);

- Продължаване на разрастването на икономическа и социална статистика съгласно стандартите на ЕС;

- Продължаване на работата по статистиката за водите и наличностите на водни ресурси;

- Продължаване на работата по индикаторите за устойчиво развитие;

- Насърчаване на осведомеността по статистически въпроси в сътрудничество с всички държавни институции, които произвеждат данни;

- Продължаване на разработването на инструменти и техники за разпространение на данни.

ХІІІ. Изменение на климата, околна среда, енергетика, транспорт

(47) Изменение на климата

- Укрепване на капацитета на йорданските институции, отговарящи за въпросите, свързани с изменението на климата;

- Прилагане на разпоредбите на Рамковата конвенция на ООН за изменението на климата и Протокола от Киото, включително посредством проучване на ползата от възможностите на пазара на въглеродни емисии;

- Сътрудничество в областта на разработване и установяването на режим за борба с изменението на климата след 2012 г.;

- Въвеждане и изпълнение на стратегии и планове за преодоляване на изменението на климата и приспособяването към него;

- Въвеждане на описи на емисиите на парникови газове;

- Обмен на опит и експертни знания по отношение на изпълнението на политики за намаляване на емисиите на парникови газове, оценка на въздействието на изменението на климата и действия за приспособяване, включително насърчаване на възможностите за трансфер на технологии;

- Активно насърчаване на прилагане на съображенията, породени от изменението на климата, в политиките и стратегиите за водния сектор.

(48) Околна среда

а) Осигуряване на добро управление на околната среда

- Подобряване на административните структури и процедури, включително на правителствено и общинско равнище, за да се осигури стратегическо и финансово планиране, изпълнение и координиране между съответните участници;

- Преразглеждане на съществуващия Закон за околната среда в рамките на периода 2010 г. — 2012 г., подготвяне и приемане на съответни изменения;

- Преразглеждане, актуализиране и изпълнение на Националния план за действие за околната среда (NEAP) и Стратегическия план на Министерството на околната среда;

- Сближаване със законодателството на ЕС относно оценките на въздействието върху околната среда, включително във връзка с провеждането на консултации с обществеността.

- Укрепване на структурите и процедурите за стратегически оценки на околната среда;

- Укрепване на системата за управление на знанието в Йордания, в частност за събиране и управление на данните за околната среда в страната и достъп до информация за околната среда, въз основа на опита и практиката на ЕС;

- Насърчаване на повишаването на осведомеността по ключови въпроси и изготвяне и изпълнение на нова стратегия от национално значение;

- Укрепване на участието на гражданското общество и насърчаване на участието на обществеността в процеса на вземане на решения по въпроси, свързани с околната среда;

- Приемане на законодателство в областта на екологичната отговорност;

- Публикуване на редовни доклади за състоянието на околната среда;

- Проучване на участието в избрани дейности на Европейската агенция за околната среда.

б) Сектори и теми от областта на околната среда, включително относно постепенното сближаване с принципите на политиката и законодателството на ЕС

- Издаване на разрешения, контрол и инспекция

- Укрепване на административния капацитет на йорданските органи по отношение на издаването на разрешения, извършването на контрол и инспекцията.

- Качество на въздуха

- Приемане на законодателство за качеството на въздуха и предприемане на действия за насърчаване на по-доброто управление на качеството на въздуха въз основа на принципите на политиката и рамковото законодателство на ЕС;

- Подготвяне и приемане на планове за действие за борба срещу замърсяването на въздуха, включително с трансграничното замърсяване.

- Управление на водите и опазване на морската среда

- Изпълняване на приоритетни действия по Националната стратегия за водите;

- Приемане на законодателство относно управлението на водите и установяване на система за подобряване на качеството на водите въз основа на принципите на политиката и законодателството на ЕС;

- Насърчаване на интегрираното управление на водните ресурси;

- Укрепване на институциите във водния сектор по отношение на контрола на качеството на водите;

- Обмен на информация относно добри практики и трансфер на знания по ключови въпроси от областта на водите, включително по отношение на недостига на вода и използването на отпадъчни води;

- Проучване на връзките между доставката на вода и енергийната ефективност;

- Насърчаване на опазването на морската среда.

- Управление на отпадъците

- Приемане и изпълняване на съответните стратегии за управление на отпадъците (включително по отношение на опасните отпадъци);

- Приемане на законодателство в областта на управлението на отпадъци въз основа на принципите на политиката и законодателството на ЕС;

- Въвеждане на система с издаването на разрешения за предприятия, занимаващи се с депониране на отпадъците или операции за оползотворяване на отпадъци, както и за инспекция и контрол на подобни инсталации.

- Опазване на природата

- Продължаване на установяването на система на защитените области въз основа на принципите на политиката и законодателството на ЕС;

- Изпълняване на приоритетни действия по националната стратегия и план за действие за борба с опустиняването;

- Ратифициране на изменението от Габороне, даващо право на присъединяване на регионални организации за икономическа интеграция към Конвенцията за международната търговия със застрашени видове от дивата флора и фауна (CITES).

- Промишлено замърсяване

- Насърчаване на съобразеното с околната среда производство в йорданската промишленост, включително чрез въвеждането на интегрирана система за издаването на разрешения, въз основа на принципите на политиката и законодателството на ЕС.

- Химически продукти

- Подготвяне и приемане на стратегия за химическите продукти за повишаване на познанията на заинтересованите страни и създаване на възможност за по-безопасно управление на химическите вещества;

- Ограничаване на употребата на опасни химически продукти и постепенна замяна на най-опасните сред тях.

- Въвеждане на проблемите, свързани с околната среда

- Активно насърчаване на въвеждането на съображенията за околната среда в други секторни политики.

в) Регионално сътрудничество

- Продължаване на сътрудничеството по инициативата „Хоризонт 2020“;

- Сътрудничество по регионални въпроси, свързани с водите, и набелязване на възможности за по-тясно сътрудничество в областта на околната среда със съседни държави.

- Насърчаване и прилагане на инструменти, позволяващи на гражданското общество да участва в процеса на вземане на решения при трансграничното управление на водите.

(49) Енергетика

а) Енергийни сектори и теми, включително постепенно сближаване с принципите на политиките и законодателството на ЕС

- Сътрудничеството в областта на енергетиката трябва да се основава inter alia на Съвместната декларация за приоритетите за сътрудничество между Европейската комисия и Хашемитско кралство Йордания в енергийния сектор, подписана на 31 октомври 2007 г.

- Енергийна политика

- Проследяване на изпълнението на дългосрочната енергийна стратегия за Йордания, основана на генералния план за енергийния сектор на Йордания;

- Обмен на опит и добри практики с оглед на постепенното сближаване на йорданската енергийна политика с тази на ЕС, включително сътрудничество по институционални въпроси, като се отчитат особеностите на Йордания.

- Пазари на електроенергия и газ

- Предприемане на мерки за постепенното постигане на сходство от страна на Йордания с принципите на вътрешните пазари на електроенергия и газ на ЕС, включително постепенно отваряне на нейните пазари, ценова политика по отношение на енергията и реформа на пазара;

- Предприемане на действия вследствие на създаването на Комисия за енергийно регулиране.

- Енергийни мрежи

- Засилване на диалога и сътрудничество на техническо и на съответното политическо ниво по отношение на модернизирането и развитието на местните и регионалните енергийни, газови и петролни мрежи, включително тези, които са предназначени за транзитен пренос до ЕС;

- Обмен на информация и добри практики за загубите по мрежите, както и за безопасността и сигурността на мрежите.

- Енергийна ефективност и възобновяеми енергийни източници

- Предприемане на последващи действия с цел укрепване на институционалната рамка на Йордания (Национален научноизследователски център в областта на енергетиката);

- Постигането на напредък по отношение на участието на Йордания в програмата „Интелигентна енергия“.

- Енергийна ефективност

- Подпомагане на по-нататъшното развиване на йорданската политика за енергийна ефективност, включително на политиката за енергийна ефективност на сградите;

- Предприемане на действия за разработването на подходящи мерки на политиката от страна на Йордания въз основа на законодателството и добрите практики на ЕС в областта на енергийната ефективност във всички сектори на икономиката, включително inter alia по отношение на етикетирането на домакинските уреди и правилата в строителството.

- Възобновяема енергия

- Предприемане на последващи действия във връзка с изпълнението на политиката за възобновяема енергия на Йордания;

- Постепенно сближаване от страна на Йордания със законодателството и добрите практики на ЕС в областта на възобновяемите енергийни източници, включително чрез набелязването на цели на политиката;

- Установяване на възможности за сътрудничество за нуждите на улесняване на трансфера на технологии;

- Сътрудничество за разработването на подходящи инструменти за финансиране на проекти за възобновяема енергия.

- Ядрена безопасност и сигурност

- Сътрудничество в областта на законодателството и правилата в ядрения сектор, управлението на отработеното гориво и радиоактивните отпадъци, както и въвеждането на култура на ядрена сигурност;

- Сътрудничество по институционални въпроси, включително за по-нататъшно укрепване на Комисията за регулиране на ядрената енергия на Йордания и други подобни органи;

- Сътрудничество по дейности, целящи увеличаването на осведомеността и натрупването на знания за ядрената сигурност в региона.

б) Регионално сътрудничество

- Продължаване на участието в регионални инициативи за сътрудничество в областта на енергийната политика на Съюза за Средиземноморието, в частност изпълняване на Приоритетния план за действие 2008 г.—2013 г. за Евро-средиземноморското енергийно партньорство;

- Продължаване на подобряването на сътрудничеството между ЕС и страните от региона Машрек в газовия сектор и засилване на процеса на регионална интеграция на пазарите на електроенергия;

- Сътрудничество в регионален контекст за развитието на възобновяемата енергия и енергийната ефективност, включително в контекста на Регионалния център за възобновяема енергия и енергийна ефективност и на Средиземноморския план за слънчевата енергия.

(50) Транспорт

а) Изпълняване на националната транспортна и инфраструктурна политика

- Провеждане на устойчива национална транспортна политика за подобряване на всички средства за транспорт, особено с цел да се гарантират ефикасни, безопасни и сигурни транспортни системи;

- По-нататъшно сближаване на законодателните и регулаторните рамки с европейските и международните стандарти;

- По-нататъшно развиване на секторните стратегии по отношение на националната транспортна политика (включително на стратегии за съхраняване на данни, модернизиране на техническото оборудване и транспортния парк) за автомобилния, железопътния, въздушния и морския транспорт и интермодалността, включително изготвянето на разписания и ключови цели за постигане, административни отговорности и планове за финансиране;

- По-нататъшно разработване на инфраструктурната политика с цел да се идентифицират и оценят инфраструктурни проекти за различните средства за транспорт;

- Разработване на стратегии за финансиране, насочени към поддръжката, ограничения на капацитета и липсваща свързваща инфраструктура, както и активизиране и насърчаване на участието на частния сектор по транспортни проекти.

- Регионално сътрудничество

- Продължаване на участието в срещите за планиране на транспортната инфраструктура в Средиземноморието;

- Продължаване на участието за разработването на глобални навигационни спътникови системи в Средиземноморския регион;

- Предприемане на необходимите действия за улесняване в съответствие с регионалния план за действие в областта на транспорта, чиято цел да се подобри функционирането на транспортната мрежа, за да се улесни транспортния поток между Йордания, регионалните партньори и ЕС.

б) Изпълняване на избрани мерки и реформи в сектора на автомобилния и железопътния транспорт

- Създаване на единен регулаторен орган за сухопътен транспорт (железопътен и автомобилен);

- Създаване на интегрирана интермодална система за обществен транспорт.

- Продължаване на прилагането на режим за издаване на лицензи в сектора на сухопътния транспорт както по отношение на пътническия превоз, така и по отношение на превоза на стоки, с оглед на осигуряването на равни условия в сектора на товарните превози и стимулирането на обществения пътнически транспорт;

- Продължаване на укрепването на стандартите за правоприлагане в областта на социалното законодателство и техническите изисквания с международните конвенции и стандартите на ЕС в областта на опасните стоки и продължителността на управлението на превозните средства;

- Осъществяване на политиката в сектора на железопътния транспорт с цел подобряване на безопасността, скоростта и ефикасността на транспорта на товари (включително въпроси, свързани с трансгранични процедури) и развиване на интермодални и мултимодални услуги, като се обърне внимание и на въпроси, свързани с оперативната съвместимост, в частност по отношение на различните измервателни уреди и другите технически стандарти.

- Регионално сътрудничество

- Проучване на ползите от регионалното сътрудничество с оглед да се насърчи ефективността и оперативната съвместимост на услугите в сектора на сухопътния транспорт;

- Продължаване на работата по по-нататъшно сближаване на законодателните и регулаторните рамки с европейските и международните стандарти и в регионален контекст.

в) Изпълняване на избрани мерки и реформи в областта на въздухоплаването

- Предприемане на действия за прилагането на Евро-средиземноморското споразумение в областта на въздухоплаването, подписано на 15 декември 2010 г., за да се позволи бързото сближаване на приложимата правна рамка и постепенното отваряне на въздухоплавателния пазар;

- Продължаване на прилагането на съществуващата национална политика на въздухоплаване и по-нататъшно укрепване на административния капацитет (включително разделяне на регулаторните и оперативните функции на Консултативния комитет по въздухоплаването);

- Проучване на възможностите за включването на Йордания към Единното европейско небе и подобряване на прилагането на инициативата Blue Med;

- Тясно сътрудничество в областта на политиката на въздухоплаване;

- Активизиране на работата с Европейската агенция за авиационна безопасност (ЕААБ);

- Сътрудничество по въпроси, свързани с авиационната сигурност (общи правила за борба срещу международния тероризъм), в съответствие с Евро-средиземноморското споразумение в областта на въздухоплаването;

- Насърчаване на техническото сътрудничество с органите на гражданската авиация на държавите-членки на ЕС.

г) Изпълняване на избрани мерки и реформи в морския сектор

- Сътрудничество с ЕС за привеждане в съответствие на политиките за морска безопасност и сигурност;

- Прилагане на мерките за морска безопасност и сигурност посредством изпълняването на системите за държавен пристанищен контрол и системата на държава на флага и укрепването на институционалните структури в морската администрация и пристанищния сектор, като целта е да се създаде възможност за поемането на отговорности в областта на безопасността, сигурността и превенцията и контрола на замърсяването на моретата, включително подобряване на съоръженията за радиовръзката и въвеждането на „Служба по морския трафик“(СМТ) и обучаване на моряци;

- Продължаване на изпълняването на приложимите международни конвенции на Международната морска организация (ИМО), както и резолюциите на Комитета за опазване на морската среда по въпросите на безопасността на танкерите;

- Проучване и провеждане на преструктуриране на пристанищния сектор (посредством отделяне на оперативните от търговските функции) и установяване на действия за техническа подкрепа, целящи да подобрят качеството на пристанищната инфраструктура и услуги;

- По отношение на пристанищата, определени за морски магистрали — спазване на определени критерии за качество по отношение на пристанищната инфраструктура и пристанищните услуги, административните процедури и координирането на инспекциите, морските и интермодалните услуги.

- Регионално сътрудничество

- Продължаване на участието в регионалното сътрудничество по отношение на морската политика, пристанищата и морския транспорт на кратки разстояния;

- Продължаване на сътрудничеството с партньорите от ЕС и Средиземноморието в рамките на Международната морска организация и насърчаване на участието в новия регионален проект за морска безопасност (SAFEMED).

В. ОТНОШЕНИЯ В ОБЛАСТТА НА НАУКАТА И ЧОВЕШКИТЕ РЕСУРСИ

XIV. Информационно общество, наука и технология, научноизследователска дейност и иновации

(51) Информационно общество и сътрудничество в областта на аудиовизията

а) Сътрудничество в областта на информационното общество

По-нататъшен напредък и обмен на мнения относно политиката в областта на електронните комуникация и нейната уредба

- Продължаване на разработването на всеобхватна регулаторна рамка, включително по отношение на предоставянето на разрешения, достъпа и взаимовръзките между мрежи и услуги, универсалната услуга и правата на потребителите, защитата на потребителите, обработването на лични данни и защитата на личната неприкосновеност в сектора на електронните комуникации, управлението на радиочестотния спектър, определянето на тарифите в зависимост от направените разходи;

- Сътрудничество, насочено към по-нататъшно укрепване на независимостта и административния капацитет на Комисията за регулиране на съобщенията (КРС), за да се гарантира нейната способност за предприемането на подходящи регулаторни мерки, тяхното прилагане и контрола на лоялната конкуренция на пазарите;

- Сътрудничество с Евро-средиземноморската група на регулаторите на електронни съобщения (EMERG) и с регулаторните органи на държавите-членки на ЕС по въпроси от взаимен интерес;

- Насърчаване на сътрудничеството в областта на политиките за информационното общество.

По-нататъшен напредък в развитието и използването на приложения, свързани с информационното общество

- Сътрудничество в областта на преразглеждането и прилагането на йорданската стратегия за информационните и комуникационните технологии (ИКТ), в частност по отношение на насърчаването на широколентовия достъп, подобряването на сигурността на мрежите, въвеждането на мрежи от ново поколение (NGN) и широкото използване на ИКТ от страна на гражданите, бизнеса и администрациите посредством разработването на местно съдържание за разпространение в интернет и въвеждането на онлайн услуги, както и „изчислителен облак“, в частност електронен бизнес, електронно правителство, електронно здравеопазване, електронно обучение и електронен подпис;

- Сътрудничество в областта на развиването на публично-частни партньорства за изпълняване на националната стратегия за ИКТ (NIS) на Йордания;

- Насърчаване на съвместни проекти за ИКТ към Рамковата програма на Европейската общност за научни изследвания и технологично развитие.

б) Сътрудничество в областта на аудиовизията

- Насърчаване на обмена на становища по аудиовизуалната политика;

- Прилагане на прозрачна, ефикасна и предвидима регулаторна система и продължаване на укрепването и запазването на независимостта на регулаторните органи в аудиовизуалния сектор;

- Насърчаване на обмена на информация и опит по регулаторни аспекти в аудиовизуалния сектор.

(52) Наука и технологии, научни изследвания, развитие и иновации

а) Ускоряване на процеса на ангажиране на Йордания в Европейското научноизследователско пространство и в Рамковата програма на Общността

- Изпълняване на Споразумението за сътрудничество в областта на науката и технологиите. Насърчаване и доизграждане на мрежата на националните лица за контакт по Рамковата програма за изследвания, както и създаване въз основа на тази мрежа на група национални лица за контакт по определени теми; като координатор ще бъде информационният център към Висшия съвет за наука и технологии на Йордания;

- Възползване от възможността за участие в мрежата „Enterprise Europe“;

- Укрепване на капацитета на Висшия съвет за наука и технологии и на Фонда за подпомагане на научните изследвания;

- Преразглеждане и разработване на ясна политика в областта на научните изследвания, развитието и иновациите;

- По-активно участие на Йордания в Седмата рамкова програма за научни изследвания и технологично развитие (РП7);

- Насърчаване на изграждането на капацитет за научните изследвания за по-активно участие на Йордания в Европейското научноизследователско пространство;

- Укрепване на регионалния диалог в областта на науката и технологиите с други средиземноморски държави и с ЕС посредством инструментите за развиване на капацитета по РП7 (проекта на MIRA Inconet и инициативата ERAWIDE), както и посредством други програми на Общността.

б) Развиване на научния и технологичния капацитет, насочено към прилагането на резултатите от научните изследвания в областта на технологията от страна на промишления сектор и МСП с цел подобряване на иновациите

- Създаване на национална програма за обмен на технологии с акцент върху връзката между научноизследователските институции и промишления сектор чрез централен координационен орган;

- Преразглеждане на политиката за научните изследвания, развитието и иновациите за гарантиране на приложимостта в промишлеността (частния сектор);

- Повишаване на осведомеността на гражданите относно значението на пускането на продуктите на пазара за държавата и укрепването на капацитета на лицата, които проследяват процеса на пускане на продуктите на пазара;

- Увеличаване на сътрудничеството между научните работници и частния сектор.

в) Насърчаване на участието на Йордания в обмен на научни кадри на високо ниво

- Засилване на участието на Йордания в международната програма „Мария Кюри“, в частност в Международната схема за обмен на изследователски кадри (IRSES scheme);

- Укрепване на обмена на кадри по научноизследователски проекти и насърчаване на участието на йордански учени в международни научни дебати.

XV. Междуличностни контакти

(53) Образование, обучение и въпроси, свързани с младежта

а) Продължаване на реформата в образованието и системите на обучение, както и усилията в рамките на националната програма на Йордания, с цел постигане на сходство със стандартите и практиката на ЕС

- Оказване на подкрепа за реформата на образователната система съгласно националната програма на Йордания в тясно сътрудничество с националните институции, отговарящи за качеството на образованието и предоставяното обучение;

- Насърчаване на развиването на човешките ресурси и ангажирането на социалните партньори в предоставянето на образование и обучение и тяхното реформиране;

- Насърчаване на развиването на национална рамка на квалификациите, съдържаща профили за заемането на определена длъжност и необходимите умения, а така също и постигане на напредък в интеграцията на жените на пазара на труда;

- Насърчаване на реформата във висшето образование, включително осигуряването на качеството и прехвърлянето на кредити, посредством програма TEMPUS, и насърчаване на мобилността на студентите и академичния състав по програма Erasmus Mundus;

- Насърчаване на реформата във висшето образование в съответствие с принципите на процеса от Болоня и насърчаване на участието на Йордания в процеса от Копенхаген съгласно комюникето от Бордо от 2008 г.

б) Подобряване на сътрудничеството в областта на образованието, обучението и въпросите, свързани с младежта

- Водене на диалог относно политиките за качеството и неговото гарантиране в областта на образованието и обучението, включително относно прозрачността при даването на квалификациите и тяхното признаване;

- Насърчаване на ученето през целия живот, включително на предприемаческото обучение за целите на адаптиране на вътрешните разпоредби към потребностите на трудовия пазар и икономиката, основана на знание;

- Насърчаване на разработването на концепция за изготвянето на политики, основани на факти, в системата на националното професионално образование и обучение посредством участие в обучения между равнопоставени партньори в контекста на процеса от Торино;

- Засилване на връзките между йорданските образователни институции и с ЕС;

- Засилване на обмена на младежи и сътрудничеството в областта на неформалното образование и междукултурния диалог.

в) Подобряване на културното сътрудничество

- Насърчаване на културното сътрудничество и културния обмен в съответствие с принципите, залегнали в Конвенцията на ЮНЕСКО за опазване и насърчаване на многообразието от форми на културно изразяване от 2005 г.;

- Сътрудничество в областта на културната политика и в области от взаимен интерес, включително в управлението на културното наследство и развиването на индустрии от културно естество;

- Насърчаване на диалога между културите;

- Сътрудничество в рамките на международни форуми като ЮНЕСКО inter alia с оглед на развиването на културното многообразие и съхраняването и остойностяването на културното и историческото наследство;

- Подобряване на участието на Йордания в съответните програми за културно сътрудничество на ЕО.

(54) Обществено здраве

Подобряване на нивото на общественото здраве в Йордания и засилване на диалога по отношение на здравето

- Продължаване на реформата в здравния сектор на Йордания;

- Диалог за превенция и контрол на заразните и незаразните болести, включително за прилагането на международните здравни правилници и на Рамковата конвенция за контрол на тютюна;

- Сътрудничество в областта на здравната информация и участие на Йордания в разширената информационната мрежа на ЕС по здравни въпроси.

- Предприемане на действия за установяването на регионално сътрудничество по здравни въпроси, включително на сътрудничество в контекста на Съюза за Средиземноморието.

Г. МОНИТОРИНГ

Напредъкът в постигането на тези приоритети се следи от под комитети, създадени по Споразумението за асоцииране.

Насоки за работата между ЕС и Йордания ще се съдържат в плановете за действие. В случай, че за ЕС възникне необходимост от въвеждането на конкретни мерки, за които е необходимо решенията да имат правнообвързващ характер, Комисията ще отправи препоръка към Съвета за приемането на съответните указания за водене на преговори.

Съвместните органи, създадени по Споразумението за асоцииране, ще отбелязват напредъка и ще наблюдават изпълнението на Плана за действие посредством редовни доклади.

Планът за действие може да бъде редовно изменян и/или актуализиран, за да бъде отразен напредъкът по изпълнението на приоритетите.